Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 410/10/8802	Košice I, 20.5.2014
EEČ : 2-63-229-2014

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
v Košiciach na ulici Hlavnej číslo 111, dňa 01. augusta 2010 v čase okolo 11.00 hodiny v OD Tesco vzala z oddelenia obuvi jeden pár dámskych sandálov v hodnote 19,95 €, dala si ich pod bundu a prešla s nimi cez pokladničnú zónu bez zaplatenia, čím poškodenému spoločnosti Tesco Stores Bratislava spôsobila škodu vo výške 19,95 € pričom bola za obdobný čin postihnutá v blokovom konaní Obvodným oddelením Policajného zboru XXXXX - Sever blokom číslo AB 030918 zo dňa 30. júna 2010 právoplatným dňa 16. júla 2010.

lebo je trestné stíhanie neprípustné podľa § 9 odsek 1 písmeno d

Odôvodnenie:
Uznesením povereného príslušníka Obvodného oddelenia Policajného zboru XXXXX - Staré mesto spisovej značky ORP-2873/SM-KE-2010 zo dňa 01. augusta 2010 bolo podľa ustanovenia § 206 odsek 1 Trestného poriadku vznesené obvinenie XXXXX za prečin krádeže podľa ustanovenia § 212 odsek 2 písmeno f/ Trestného zákona, pre skutok ako je to uvedené vo výrokovej časti tohto uznesenia.

Po skončení skráteného vyšetrovania bolo uznesením Okresnej prokuratúry XXXXX I, spisovej značky 2 Pv 410/2010/8802 zo dňa  20. decembra 2010 trestné stíhanie obvinenej XXXXX podmienečne zastavené podľa ustanovenia § 216 odsek 1 písmeno a/, b/, c/ Trestného poriadku.

	Podľa ustanovenia § 216 odsek 2 Trestného poriadku bola obvinenej XXXXX určená skúšobná doba v trvaní 12 mesiacov. 

Uznesenie o podmienečnom zastavení trestného stíhania sa obvinenej XXXXX nepodarilo doručiť. Následne na základe dožiadania prokurátora Okresnej prokuratúry XXXXX I bolo z Mestskej časti XXXXX - Staré mesto, matričného úradu XXXXX zistené, že obvinená XXXXX zomrela dňa 26. júla 2012.

Z uvedeného dôvodu bolo podľa ustanovenia § 217 odsek 1 Trestného poriadku dňa 14. apríla 2014 vydané uznesenie o pokračovaní v trestnom stíhaní, ktoré nadobudlo právoplatnosť dňa 29. apríla 2014.

Z úmrtného listu číslo Matr. 2014/505, zapísaného v knihe úmrtí matričného úradu XXXXX - Staré mesto zväzok 119, ročník 2012, strana 15, poradové číslo 251 vyplýva, že obvinená XXXXX zomrela dňa 26. júla 2012.

Podľa ustanovenia § 215 odsek 1 písmeno d/ Trestného poriadku, prokurátor zastaví trestné stíhanie, ak je trestné stíhanie neprípustné podľa § 9.

Zastavenie trestného stíhania sa týka konkrétneho obvineného a určitého skutku, a nie jeho právnej kvalifikácie podľa ustanovení Trestného zákona. Po vznesení obvinenia môže trestné stíhanie zastaviť iba prokurátor. Ak po vznesení obvinenia v priebehu vyšetrovania alebo skráteného vyšetrovania alebo po ňom policajt zistí niektorý z dôvodov na zastavenie trestného stíhania, predloží prokurátorovi návrh na zastavenie trestného stíhania spolu so spisom. V prípade, ak sa trestné stíhanie proti obvinenému skončilo právoplatným rozhodnutím prokurátora o zastavení trestného stíhania (§ 215), v jeho trestnom stíhaní možno pokračovať len vtedy, ak uznesenie o zastavení trestného stíhania bolo v konaní o mimoriadnych opravných prostriedkoch zrušené generálnym prokurátorom (zrušenie právoplatných rozhodnutí v prípravnom konaní podľa § 363). V prípade, ak je zistená niektorá skutočnosť uvedená v § 9, prokurátor zastaví trestné stíhanie ihneď, len čo sa o takomto dôvode dozvedel. Ak sa týka dôvod uvedený v § 9 ods. 1 len niektorého z čiastkových útokov pokračovacieho trestného činu, nebráni to tomu, aby sa vo zvyšnej časti takéhoto činu viedlo trestné stíhanie.

Podľa ustanovenia § 9 (neprípustnosť trestného stíhania) odsek 1 Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené,
a) ak je trestné stíhanie premlčané, 
b) ak ide o osobu, ktorá je vyňatá z pôsobnosti orgánov činných v trestnom konaní a súdu, alebo o osobu, na ktorej stíhanie je potrebný súhlas, ak taký súhlas nebol oprávneným orgánom daný, 
c) ak ide o osobu, ktorá pre nedostatok veku nie je trestne zodpovedná, 
d) proti tomu, kto zomrel alebo bol vyhlásený za mŕtveho, 
e) ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené, 
f) ak je trestné stíhanie podmienené súhlasom poškodeného a nebol súhlas daný alebo bol vzatý späť, alebo 
g) ak tak ustanovuje medzinárodná zmluva.

Toto ustanovenie upravuje jednotlivé prípady neprípustnosti trestného stíhania, t.j. v prípadoch uvedených v tomto ustanovení trestné stíhanie nemožno začať a ak niektorý z prípadov uvedených v § 9 ods. 1 nastane až po začatí trestného stíhania alebo až po začatí trestného stíhania sa zistí dôvod jeho neprípustnosti, príslušný orgán činný v trestnom konaní a v konaní pred súdom súd musí trestné stíhanie zastaviť.

	Z uvedených dôvodov som rozhodol tak, ako je to uvedené vo výrokovej časti tohto uznesenia.

	Týmto rozhodnutím nie sú dotknuté práva poškodeného na uplatnenie náhrady škody v občiansko-súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karol Hajduček
prokurátor